Efter Den Europæiske Menneskerettighedsdomstol 11.7. afgjorde, at det belgiske forbud mod ansigtsdækkende beklædning ikke krænker Den Europæiske Menneskerettighedskonvention, er et forbud mod burka og niqab kommet på den danske politiske dagsorden igen.

Dansk Folkeparti vil genfremsætte sit forslag om et forbud til efteråret. Regeringen er dog delt i spørgsmålet. Liberal Alliance er imod, Konservative er for, og Venstres folketingsgruppe kunne på sit netop overståede sommergruppemøde ikke blive enig med sig selv, om den vil støtte et forbud.

Der er derfor grund til at overveje argumenterne for og imod et forbud. For det første er der grund til at præcisere, hvad Menneskerettighedsdomstolens afgørelse siger, da den bliver brugt som del af argumentationen for et forbud.